Բայց այս ամենի գագաթնակետը ՀՅԴ-ական գեներալ Արթուր Աղաբեկյանի հարցազրույցն եր, որում նա, խոսելով ակումբի պայթեցման ու նույնասեռականության մասին, ասում է. «մեր հասարակությունը, ինչ-որ իմաստով, այո, բավականին անտարբեր է արատավոր այս երեւույթի նկատմամբ, բայց նաեւ հպարտ ու ոգեւորված եմ, որ կան երիտասարդներ, ովքեր անհանդուրժող են հասարակությունն այլասերող համասեռամոլների, աղանդավորների, այլ շեղումներ ունեցող խմբերի հանդեպ»՝ հավելելով. «ես ողջունում եմ, որ հայ երիտասարդները ոչ միայն իրենց ահազանգն են հնչեցնում, այլեւ կոնկրետ քայլերով են պայքարում մեր ազգային արժեքներն ու հավատը խարխլող արատների դեմ: Վստահ եմ, որ արդյունքում շահելու է հայ ժողովուրդը, վերականգնվելու է մեր ինքնության կորցրած հատվածը»: Պարոն Աղաբեկյանն իր հարցազրույցում մի քանի անգամ խոսում է «հայի ինքնության» և նույնասեռականության՝ որպես արատավոր և այդ ինքնությանը վնասող մի բանի մասին՝ այդպես էլ, սակայն, չբացատրելով, թե ինչ ի նկատի ունի ինքը «հայի ինքնություն» ասելով: